**Stanovy Amnesty International Slovensko**

1. **OPIS, vÍZIA a POSLANIE** 
   1. OPIS

Amnesty International (ďalej len „AI“) je globálne hnutie ochrancov ľudských práv založené na zásadách medzinárodnej solidarity, efektívnej práce v prospech obetí, univerzálnosti a nedeliteľnosti ľudských práv, nestrannosti a nezávislosti, demokracie a vzájomnej úcty.

Amnesty International Slovensko (ďalej len „AI Slovensko“) je koordinačnou organizáciou členov a členiek Amnesty International v Slovenskej republike.

AI Slovensko pracuje na základe licencie a poverenia Medzinárodnej správnej rady AI (International Board of AI - IB) a Medzinárodného sekretariátu AI (International Secretariat of AI - IS).

### VÍZIA AI

Víziou AI je svet, v ktorom si bude každý človek uplatňovať všetky ľudské práva vymedzené vo Všeobecnej deklarácii ľudských práv a iných medzinárodných ľudsko-právnych dokumentoch.

### POSLANIE

Poslaním AI v kontexte jej práce zameranej na podporu všetkých ľudských práv je výskum a aktivity zamerané na zabránenie vážneho porušovania práv na fyzickú a psychickú integritu, na slobodu zmýšľania a prejavu a na ochranu pred diskrimináciou.

* 1. AKTIVITY

Aktivity AI Slovensko na podporu a ochranu ľudských práv vychádzajú z medzinárodných stanov, plánov, smerníc alebo pravidiel stanovených AI a prijatých Medzinárodným valným zhromaždením AI (International Council Meeting - ICM). Cieľom AI Slovensko je aj vzdelávanie k ľudským právam a šírenie informácií o porušovaní ľudských práv.

* 1. ZODPOVEDNOSŤ

AI Slovensko sa zodpovedá svojim členom a členkám, Medzinárodnej správnej rade AI (IB) a Medzinárodnému sekretariátu AI (IS).

* 1. SÍDLO

AI Slovensko má sídlo na Karpatskej 11, 811 05 Bratislava. Sídlo je možné zmeniť rozhodnutím Správnej rady.

1. **ČLENSTVO**

AI Slovensko je členskou organizáciou.

### PODMIENKY ČLENSTVA

1. Členom/kou sa môže stať každá fyzická alebo právnická osoba, ktorá slobodne a dobrovoľne písomne požiada o členstvo v AI Slovensko, súhlasí s dodržiavaním jej Stanov a zaviaže sa osobne prispievať k dosiahnutiu jej cieľov.
2. AI Slovensko žiadnym spôsobom nerozlišuje medzi svojimi členmi/kami na základe pohlavia, rodu, rasy, etnického pôvodu, farby pleti, jazyka, veku, sexuálnej orientácie, viery, náboženského vyznania, národnosti, spoločenskej triedy, majetku, politickej príslušnosti alebo iného postavenia.
3. AI Slovensko si vyhradzuje právo odmietnuť žiadosti o členstvo, ak osoba porušuje alebo v minulosti konala v rozpore so Stanovami a hodnotami organizácie. O odmietnutí členstva rozhodne Správna rada, ktorá musí svoje rozhodnutie predložiť najbližšiemu Valnému zhromaždeniu na schválenie.

### POVINNOSTI ČLENOV A ČLENIEK

Členovia/ky sú povinní/é:

1. dodržiavať ustanovenia Stanov;
2. zachovávať súlad s akýmikoľvek rozhodnutiami prijatými riadiacimi orgánmi;
3. včas zaplatiť členský poplatok a iné stanovené poplatky;
4. absolvovať akékoľvek potrebné školenie na efektívne plnenie aktivít a záväzkov, ktoré prijali slobodne ako výsledok toho, že sa stali členmi/kami alebo že boli zvolení do vedúcej pozície v AI Slovensko.
5. zdržať sa vyjadrovania názorov v mene organizácie, pokiaľ ich na to príslušné orgány nesplnomocnia.

### PRÁVA ČLENOV A ČLENIEK

Členovia/ky majú právo:

1. vystupovať a byť vypočutí na Valnom zhromaždení;
2. hlasovať na Valnom zhromaždení; za predpokladu, že ich členstvo trvá minimálne 6 (šesť) mesiacov; právo hlasovať na Valnom zhromaždení nemá člen/ka, ktorý/á nemá zaplatený stanovený členský poplatok k mesiacu konania Valného zhromaždenia alebo ktorý/á nebol/a oslobodený/á od povinnosti zaplatiť členský príspevok podľa čl. 2.8. písm. c) týchto Stanov;
3. byť zvolení Valným zhromaždením do vedúcich pozícií; pričom na tento účel musí ich členstvo trvať minimálne jeden (1) rok;
4. na prístup k akýmkoľvek verejným a interným informáciám, najmä k informáciám o pracovnom zaradení a popise práce jednotlivých zamestnancov/kýň, vrátane Výkonného riaditeľa/ľky, priebežné správy o činnosti AI Slovensko a o jej finančnej situácii, informácie o cestovných náhradách členov/niek Správnej rady alebo Kontrolného výboru; ak člen/ka AI Slovensko požaduje prístup k osobným údajom alebo iným informáciám, ktoré všeobecne záväzný právny predpis zakazuje zverejniť, nie je takáto informácia poskytnutá;
5. požiadať Správnu radu o preskúmanie konkrétnej činnosti alebo rozhodnutia kancelárie AI Slovensko alebo Výkonného riaditeľa/ky, ak majú pochybnosť o ich súlade so Stanovami alebo so všeobecne záväznými právnymi predpismi, pričom členom/kám AI Slovensko nebola poskytnutá uspokojivá odpoveď zo strany kancelárie AI SK alebo Výkonného riaditeľa/ky;
6. požiadať Kontrolný výbor o preskúmanie konkrétnej činnosti (i) kancelárie AI Slovensko alebo Výkonného riaditeľa/ky, ak členom/kám AI Slovensko nebola poskytnutá uspokojivá odpoveď podľa písm. e) alebo (ii) činnosti alebo rozhodnutia Správnej rady, ak majú pochybnosť o ich súlade so Stanovami alebo všeobecne záväznými právnymi predpismi, pričom členom/kám nebola poskytnutá uspokojivá odpoveď zo strany Správnej rady.

### REGISTRÁCIA ČLENSTVA

Ak sa chce osoba stať členom/kou AI Slovensko, požiada o členstvo prostredníctvom rôznych dostupných alternatív, ktoré musia zahŕňať potvrdenie akceptácie týchto Stanov. Osobné údaje členov/niek sú dôverné a sú spracúvané v zmysle platných právnych predpisov. Status člena/ky nebude zverejnený bez výslovného povolenia príslušnej osoby alebo ak to vyplýva zo zákona.

### ZÁNIK ČLENSTVA

Členstvo v AI Slovensko zaniká:

1. v dôsledku úmrtia;
2. písomnou rezignáciou doručenou AI Slovensko vo fyzickej alebo elektronickej podobe;
3. rozhodnutím Valného zhromaždenia alebo Správnej rady v prípade, ak člen/ka AI Slovensko svojim správaním porušuje Stanovy, hodnoty a iné pravidlá AI Slovensko alebo pravidlá schválené Medzinárodným valným zhromaždením AI (ICM) alebo Medzinárodnou správnou radou AI (IB); ak o zániku rozhodla Správna rada, člen/ka je považovaný/á za vylúčeného/ú pokiaľ VZ nerozhodne inak;
4. nezaplatením členského poplatku v čase jeho splatnosti a ani v primeranej dobe určenej vo výzve k zaplateniu, ktorá obsahuje upozornenie na dôsledky nezaplatenia členského poplatku. O zaslaní výzvy a určení primeranej doby k zaplateniu členského poplatku rozhoduje Správna rada na návrh kancelárie AI Slovensko.

### ČESTNÍ ČLENOVIA A ČLENKY

Ako prejav vďaky môže Valné zhromaždenie udeliť čestné členstvo osobám, ktoré sa významne angažovali v oblasti ľudských práv alebo vo vzťahu k Amnesty International. Čestní členovia/ky majú rovnaké práva a povinnosti ako riadni členovia/ky v súlade s týmito Stanovami, okrem povinnosti platenia členského poplatku. Vzťahujú sa na nich podmienky zániku členstva. Čestné členstvo pre inú osobu môže Valnému zhromaždeniu navrhnúť člen/ka alebo zamestnanec/kyňa, pričom s takýmto návrhom musí súhlasiť aj dotknutá osoba.

* 1. SKUPINY

Členovia/ky AI Slovensko môžu zakladať skupiny. Zriadenie a rozpustenie, práva, povinnosti a funkcie skupín sa riadia internými pravidlami AI Slovensko.

* 1. POPLATKY

1. O výške členského poplatku a iných poplatkov rozhoduje Valné zhromaždenie na návrh Správnej rady.
2. Členský poplatok je splatný najneskôr do 30 dní odo dňa, kedy uplynula lehota, na ktorú bol členský poplatok zaplatený.
3. Správna rada môže na základe návrhu kancelárie AI Slovensko rozhodnúť o oslobodení od povinnosti zaplatiť členský poplatok a iné stanovené poplatky na dobu jedného (1) roka v prípade osoby, ktorá svojou aktívnou podporou a účasťou na aktivitách AI Slovensko významne prispieva k dosiahnutiu cieľov AI Slovensko. Takéto rozhodnutie môže Správna rada prijať aj opakovane.“
4. **ORGÁNY AI SLOVENSKO** 
   1. Orgánmi AI Slovensko sú:
5. Valné zhromaždenie
6. Správna rada
7. Predseda/kyňa Správnej rady
8. Kontrolný výbor
   1. V súlade s princípmi riadenia a demokracie prijatými Amnesty International, AI Slovensko zodpovedá prostredníctvom svojich orgánov za podporu strategických cieľov medzinárodného hnutia, zameriava sa na dopad v oblasti ľudských práv,  zodpovedá za zapojenie rozmanitej škály záujmových skupín do konzultačných a rozhodovacích procesov, za zabezpečenie ich transparentnosti a za splnenie minimálnych požiadaviek na zodpovednosť. AI Slovensko sa zaväzuje prijať procesy a postupy, ktoré sú v súlade s týmito medzinárodnými štandardmi demokratického riadenia, ak nie sú v rozpore s jej povinnosťou konať v najlepšom záujme organizácie.

* 1. **VALNÉ ZHROMAŽDENIE**

Valné zhromaždenie (ďalej len „VZ“) je najvyšším orgánom AI Slovensko. Riadne VZ sa koná raz ročne. Správna rada môže podľa požiadaviek zvolať Mimoriadne VZ .

* + 1. Funkcie VZ:

1. posudzovať, schvaľovať alebo meniť Výročnú správu a auditované finančné výkazy a akékoľvek iné rozhodujúce dokumenty, ktoré sú súčasťou programu;
2. voliť podľa potreby, členov/ky Správnej rady a Kontrolného výboru a delegátov/ky na účasť na Medzinárodnom valnom zhromaždení AI (ICM);
3. posudzovať akúkoľvek záležitosť predloženú na diskusiu Správnou radou, minimálne piatimi (5) členmi/kami AI Slovensko alebo zamestnancom/kyňou;
4. meniť Stanovy;
5. rozpustiť AI Slovensko;
6. rozhodovať na návrh Správnej rady o výške členského poplatku a iných poplatkov;
7. zaoberať sa akoukoľvek inou záležitosťou, ktorá je uvedená v programe.
   * 1. Vedenie VZ
8. VZ zvoláva a otvára Predseda/kyňa Správnej rady. Riadenie a ďalšie pravidlá priebehu VZ upraví Rokovací poriadok VZ schválený VZ.
9. Dátum, čas, miesto a program VZ je potrebné písomne oznámiť všetkým členom/kám AI Slovensko minimálne jeden mesiac vopred poštovou zásielkou alebo emailom, ak príslušný/á člen/ka súhlasil/a s takýmto spôsobom informovania.
10. Kvórum VZ tvorí minimálne 5 % členov/iek AI Slovensko s hlasovacím právom, minimálne však 10 členov/iek. Pri určení minimálneho kvóra VZ podľa predchádzajúcej vety sa neprihliada na prítomných členov/ky s hlasovacím právom, ktorí sú zároveň aj zamestnancami/kyňami AI Slovensko; minimálne kvórum musí byť dosiahnuté bez ohľadu na prítomnosť členov/niek s hlasovacím právom, ktorí sú zároveň aj zamestnancami/kyňami AI Slovensko.
11. Každý/á člen/ka prítomný/á na VZ má jeden hlas v súlade s podmienkami uvedenými v týchto Stanovách. Každý prítomný/á člen/ka môže na základe písomného splnomocnenia v dobrej viere zastupovať len jedného člena/ku.
12. VZ rozhoduje dvojtretinovou väčšinou hlasov prítomných členov/iek o týchto záležitostiach:

* prijatie a zmena Stanov;
* všetky záležitosti týkajúce sa rozpustenia AI Slovensko a majetkového vyrovnania;
* vylúčenie člena/ky, ktorý/á porušuje Stanovy alebo pravidlá schválené Medzinárodnou správnou radou AI (IB) alebo Medzinárodným valným zhromaždením AI (ICM).

1. VZ rozhoduje nadpolovičnou väčšinou hlasov prítomných členov/iek o týchto záležitostiach:

* prijímanie správ od Správnej rady;
* schvaľovanie Strategického plánu;
* finančné záležitosti;
* výška členského poplatku a iných poplatkov;
* voľba členov/iek Správnej rady, Kontrolného výboru a delegátov/iek na účasť na Medzinárodnom valnom zhromaždení AI (ICM);
* ostatné záležitosti predložené Správnou radou alebo prítomnými členmi/kami;
* udeľovanie štatútu čestného člena/ky;
* vyhlásenie nedôvery Správnej rade a jej individuálnym členom/kám;
* odvolanie člena/ky proti svojmu vylúčeniu z AI Slovensko;
* odvolávať Správu radu alebo Kontrolný výbor alebo ich jednotlivých členov/ky.

1. Správna rada oznámi konanie Mimoriadneho VZ do pätnástich (15) pracovných dní na základe písomnej žiadosti predloženej väčšinou členov/iek Správnej rady alebo jednou tretinou členov/iek AI Slovensko. Mimoriadne VZ sa bude konať do jedného (1) mesiaca po doručení žiadosti Správnej rade. Žiadosť musí byť odôvodnená a musí obsahovať účel Mimoriadneho VZ. Mimoriadne VZ sa zaoberá iba otázkami, pre ktoré bolo zvolané.

### SPRÁVNA RADA

* + 1. AI Slovensko v období medzi VZ riadi a vedie Správna rada, ktorá sa skladá z piatich (5) členov/iek. Správna rada je najvyšším orgánom v období medzi dvoma VZ. Zodpovedá sa Medzinárodnej správnej rade AI (IB) a Medzinárodnému sekretariátu AI (IS).
    2. Zloženie Správnej rady

V Správnej rade sú tieto pozície:

1. predseda/kyňa,
2. podpredseda/kyňa,
3. pokladník/čka,
4. a ďalší dvaja členovia/ky.
5. Každý/á člen/ka Správnej rady je povinný/á zúčastňovať sa na zasadnutiach Správnej rady a VZ, plniť akékoľvek úlohy zverené im Správnou radou a nahradiť, na základe rozhodnutia Správnej rady, akéhokoľvek člena/ku Správnej rady, ktorý/á je dočasne neprítomný/á vrátane prevzatia jeho zodpovedností. Pozície v Správnej rade sú neplatené a dobrovoľné bez akéhokoľvek nároku na odmenu akéhokoľvek druhu a tí, ktorí zastávajú pozíciu v Správnej rade, nesmú mať žiadny osobný finančný prospech z aktivít AI Slovensko.
6. Členovia/nky Správnej rady sú volení/é VZ v tajnej voľbe. Funkčné obdobie členov/iek Správnej rady sú dva (2) roky, pričom polovica z nich sa každý rok vystrieda novými členmi/kami. Člen/ka AI Slovensko nesmie byť zvolený/á za člena/ku Správnej rady na viac než tri (3) po sebe nasledujúce funkčné obdobia. Medzi opätovným zvolením člena/ky Správnej rady po tom, ako bol/a vo funkcii počas troch (3) po sebe nasledujúcich funkčných obdobiach, musí uplynúť minimálne jeden (1) rok.
7. Predsedu/kyňu, podpredsedu/kyňu a pokladníka/čku Správnej rady volia spomedzi seba členovia/ky Správnej rady spravidla na prvom zasadnutí Správnej rady, ktoré sa koná počas VZ, na ktorom boli zvolení noví členovia/ky Správnej rady. Správna rada oznámi výsledky voľby účastníkom/čkam VZ a zároveň obvyklými prostriedkami určenými na komunikáciu s členmi/kami AI Slovensko.
8. V prípade absencie, rezignácie, úmrtia alebo akejkoľvek inej okolnosti spôsobujúcej dočasné alebo trvalé neobsadenie pozície obsadí voľnú pozíciu(e) v dobrej viere kooptovaný/á člen/ka Správnej rady. Kompetencie voľnej pozície budú vykonávať počas trvania jej neobsadenia, pokiaľ toto trvanie neprekročí funkčné obdobie príslušného alternovaného člena/ky.
9. Ak sa počet riadne zvolených členov/iek Správnej rady zníži na úroveň menšiu ako je nadpolovičná väčšina, predseda/kyňa Správnej rady zvolá do 30 dní od tohto okamihu Mimoriadne VZ na obsadenie voľných pozícií.
10. Správna rada môže kooptovať dodatočného člena/ku, ak VZ nie je schopné zvoliť jednotlivca na uvoľnenú pozíciu. Rozhodnutie musí byť prijaté jednohlasne. Správna rada oznámi všetky zmeny členstva v Správnej rade obvyklými prostriedkami určenými na komunikáciu s členmi/kami AI Slovensko a zároveň aj na najbližšom VZ.
11. V prípade uvoľnenia všetkých pozícií v Správnej rade z dôvodu rezignácie, úmrtia alebo iných dôvodov zvolá Kontrolný výbor Mimoriadne VZ bez vplyvu na akékoľvek zodpovednosti, ktoré sú povinnosťou odchádzajúcich členov/iek Správnej rady. Na tento účel sú Kontrolnému výboru udelené všetky príslušné právomoci na zvolanie a vedenie Mimoriadneho VZ v zmysle Stanov.
12. Pokiaľ sa člen/ka Správnej rady nezúčastní bez náležitého odôvodnenia viac ako dvoch (2) po sebe nasledujúcich riadne oznámených zasadnutí Správnej rady v období medzi dvomi (2) VZ, jeho/jej členstvo v Správnej rade je pozastavené. Tento člen/ka sa môže odvolať na Kontrolný výbor, ktorý s prihliadnutím k závažnosti dôvodov jeho/jej neúčasti rozhodne o zániku alebo pokračovaní mandátu. Pokiaľ sa na Kontrolný výbor neobráti do 30 dní od pozastavenia členstva v Správnej rade, jeho/jej mandát zaniká.
13. Zamestnanci/kyne AI Slovensko môžu kandidovať do Správnej rady po uplynutí dvoch (2) rokov od ukončenia ich zamestnaneckého vzťahu v AI Slovensko. Členovia/ky Správnej rady môžu byť zamestnaní/é v AI Slovensko až po uplynutí dvoch (2) rokov od ukončenia funkčného obdobia na volenej pozícii.
    * 1. Zasadnutia Správnej rady
14. Správna rada zasadá, ak je to potrebné na riadne plnenie jej úloh a povinností, alebo ak o jej zasadnutie požiada viac ako polovica jej členov/iek, alebo ak je zasadnutie potrebné podľa zákona. Správna rada zasadá minimálne šesť (6) krát v jednom kalendárnom roku. Formálne zasadnutia je možné organizovať formou telekonferencií alebo iných vhodných prostriedkov umožňujúcich interakciu a rozhodovanie.
15. Rozhodnutia Správnej rady sa prijímajú na základe konsenzu, ale ak zlyhajú všetky snahy na jeho dosiahnutie, je možné hlasovať. V tom prípade musia byť rozhodnutia prijaté nadpolovičnou väčšinou hlasov všetkých členov/iek Správnej rady. V prípade rovnosti hlasov má hlas predsedu/kyne Správnej rady alebo osoby, ktorá ho/ju zastupuje, hodnotu dvoch (2) hlasov.
16. Správna rada vyhotovuje zo svojich zasadnutí zápisnicu. Členovia/ky Správnej rady majú právo na zápis svojho stanoviska k prerokúvanej veci v zápisnici.
17. Zamestnanci/kyne a členovia/ky AI Slovensko sa môžu zúčastniť na zasadnutiach Správnej rady na základe dohody so Správnou radou.
    * 1. Poslanie a povinnosti Správnej rady
18. Poslaním Správnej rady je riadiť činnosť AI Slovensko v súlade s rozhodnutiami Valného zhromaždenia AI Slovensko, Medzinárodného valného zhromaždenia AI (ICM), Medzinárodnej správnej rady (IB) a Medzinárodného sekretariátu AI (IS).
19. Povinnosťami Správnej rady je najmä:

* určovať strategické smerovanie AI Slovensko a za tým účelom vypracovať Strategický plán a monitorovať jeho napĺňanie;
* schvaľovať a kontrolovať Operačný plán vypracovaný kanceláriou AI Slovensko v súlade so Strategickým plánom;
* zabezpečiť súlad so Stanovami AI;
* vykonávať rozhodnutia VZ a zabezpečiť pri tom súlad so Stanovami a  pravidlami AI;
* zabezpečiť dôkladnú finančnú kontrolu;
* vyberať, prijímať, riadiť, hodnotiť a prepúšťať Výkonného riaditeľa/ku a nastaviť systém na hodnotenie zamestnancov/kýň;
* zabezpečiť napĺňanie Strategického plánu;
* oprávniť, pozastaviť alebo ukončiť členstvo člena/ky alebo skupiny;
* zabezpečiť efektívnu prácu členov/iek a dobrovoľníkov/čok AI Slovensko;
* zabezpečiť zodpovednosť členov/iek, skupín a iných orgánov v AI Slovensko;
* zvolať Riadne a Mimoriadne VZ;
* karhať, pozastaviť alebo nariadiť pozastavenie nevyriešeného vylúčenia členov/iek za okolností uvedených v Stanovách;
* predložiť VZ Výročnú správu a Auditované finančné výkazy a akúkoľvek inú riadne zavedenú dokumentáciu a sprístupniť ich členom/kám;
* stanoviť interné pravidlá a postupy, ktoré sú potrebné na riadne plnenie úloh AI Slovensko;
* zabezpečiť, aby boli finančné záznamy vedené v súlade platnými právnymi predpismi, internými pravidlami AI Slovensko a pravidlami Medzinárodnej správnej rady (IB) a Medzinárodného sekretariátu AI (IS) a aby boli riadne podpísané;
* dodržiavať pravidlá správania, ktoré sú súčasťou pravidiel o vedení organizácie;
* pripraviť akúkoľvek požadovanú dokumentáciu právneho charakteru a podať o nej správu na najbližšom VZ;
* menovať audítora a predkladať VZ správu o činnosti a finančných záležitostiach; Správna rada zasiela túto správu Medzinárodnej správnej rade AI (IB) a Medzinárodnému sekretariátu AI (IS).

1. Správna rada môže nadpolovičnou väčšinou hlasov svojich členov/iek a  bez vplyvu na právomoci jej Predsedu/kyne delegovať na základe splnomocnenia nasledujúce právomoci na Výkonného riaditeľa/ku bez toho, aby došlo akýmkoľvek spôsobom k obmedzeniu administratívnych právomocí Správnej rady:

* nákup tovaru a služieb potrebných na zabezpečenie chodu AI Slovensko vrátane zariadení, ochranných známok, patentov, práv a franšíz týkajúcich sa produktov a surovín;
* nákup, predaj a nájom nehnuteľností a ich vnútorného vybavenia, vrátane  nábytku, a ich prenájom iným osobám;
* podpis zmluvy o pôžičke, o úvere, o hypotekárnom úvere, o zriadení záložného práva vrátane ich zmeny, doplnkov, navýšenia alebo zrušenia;
* zriadenie bankových účtov a účtov s komerčnými vkladmi a obchodných úverových účtov v bankách, úverových inštitúciách, nekomerčných a komerčných zariadeniach, u jednotlivcov a právnych subjektov, podľa potreby, vrátane čerpania a prečerpania finančných prostriedkov na týchto účtoch;
* čerpanie, inkasovanie a vkladanie, rubopisovanie a potvrdenie platnosti šekov, ich vrátenie vystaviteľovi a nariadenie nezaplatenia;
* vystavenie, akceptovanie, podpísanie, spätné prijatie, rubopisovanie na platbu alebo ako zábezpeky, za daných podmienok alebo aj ak neexistujú také podmienky, ručenie, umožnenie zliav, odloženie platby a odovzdanie vystavených zmeniek, príkazov na platbu a vlastných zmeniek alebo dobropisov a akýchkoľvek druhov bankových alebo komerčných dokumentov;
* zabezpečenie dokumentárneho akreditívu;
* investovanie aktív AI Slovensko a kúpa a predaj akcií;
* dodávka, prevzatie dodávky a potvrdenie prepravných dokumentov, podpísanie záznamov o dovoze a/alebo vývoze, podpísanie akýchkoľvek príloh a vystavenie akreditívov;
* uzavretie podmienených kúpnych zmlúv, angažovanie sa v obchodovaní s menovými futures, oprávnenie poplatkov za bežný účet súvisiacich s medzinárodnými transakciami a nákup a predaj meny;
* vyhotovenie overených výkazov a dokumentov o čerpaní alebo predmetoch držaných v trezore alebo ako záruka;
* inkasovanie a prijímanie akýchkoľvek dlhov voči AI Slovensko a zabezpečenie príjmových dokladov a certifikátov o vyrovnaní a splatení;
* postúpenie dlhov a akceptovanie postúpenia dlhov; a
* udelenie všeobecných a špeciálnych právomocí, delegovanie svojich právomocí vcelku alebo čiastočne a menovanie likvidátorov a nestranných rozhodcov a umožnenie, aby konali v úlohe rozhodcov.
  + 1. Predseda/kyňa Správnej rady

Predseda/kyňa Správnej rady (ďalej len „Predseda/kyňa“) má právo konať v mene AI Slovensko a má tieto právomoci a povinnosti:

1. zastupovať AI Slovensko spolu a podľa dohody s Výkonným riaditeľom/kou;
2. zvolávať VZ a zvolávať a predsedať zasadnutiam Správnej rady;
3. hlasovať na zasadnutiach Správnej rady;
4. podpisovať zápisnice z VZ a zasadnutí Správnej rady, korešpondenciu a  iné dokumenty AI Slovensko;
5. spolu s Pokladníkom/čkou oprávňovať výdavky a iné finančné dokumenty v súlade s rozhodnutiami Správnej rady v súlade s aktuálnymi finančnými pravidlami AI Slovensko so zabezpečením toho, že aktíva AI Slovensko nebudú investované do oblastí protirečiacich ustanoveniam Stanov;
6. viesť diskusie na zasadnutiach Správnej rady a rozhodovať o prerušení alebo odročení;
7. zabezpečiť primerané fungovanie a správu AI Slovensko s dodržaním a zabezpečením dodržiavania Stanov, nariadení a rozhodnutí prijatých VZ a Správnou radou;
8. a na základe schválenia Správnej rady a bez akéhokoľvek obmedzenia alebo ohraničenia jemu zverených rozsiahlych právomocí má Predseda/kyňa taktiež právomoc:

* nákup tovaru a služieb potrebných na zabezpečenie chodu AI Slovensko vrátane zariadení, ochranných známok, patentov, práv a franšíz týkajúcich sa produktov a surovín;
* nákup, predaj a nájom nehnuteľností a ich vnútorného vybavenia, vrátane  nábytku, a ich prenájom iným osobám;
* podpis zmluvy o pôžičke, o úvere, o hypotekárnom úvere, o zriadení záložného práva vrátane ich zmeny, doplnkov, navýšenia alebo zrušenia;
* zriadenie bankových účtov a účtov s komerčnými vkladmi a obchodných úverových účtov v bankách, úverových inštitúciách, nekomerčných a komerčných zariadeniach, u jednotlivcov a právnych subjektov, podľa potreby, vrátane čerpania a prečerpania finančných prostriedkov na týchto účtoch;
* čerpanie, inkasovanie a vkladanie, rubopisovanie a potvrdenie platnosti šekov, ich vrátenie vystaviteľovi a nariadenie nezaplatenia;
* vystavenie, akceptovanie, podpísanie, spätné prijatie, rubopisovanie na platbu alebo ako zábezpeky, za daných podmienok alebo aj ak neexistujú také podmienky, ručenie, umožnenie zliav, odloženie platby a odovzdanie vystavených zmeniek, príkazov na platbu a vlastných zmeniek alebo dobropisov a akýchkoľvek druhov bankových alebo komerčných dokumentov;
* zabezpečenie dokumentárneho akreditívu;
* investovanie aktív AI Slovensko a kúpa a predaj akcií;
* dodávka, prevzatie dodávky a potvrdenie prepravných dokumentov, podpísanie záznamov o dovoze a/alebo vývoze, podpísanie akýchkoľvek príloh a vystavenie akreditívov;
* uzavretie podmienených kúpnych zmlúv, angažovanie sa v obchodovaní s menovými futures, oprávnenie poplatkov za bežný účet súvisiacich s medzinárodnými transakciami a nákup a predaj meny;
* vyhotovenie overených výkazov a dokumentov o čerpaní alebo predmetoch držaných v trezore alebo ako záruka;
* inkasovanie a prijímanie akýchkoľvek dlhov voči AI Slovensko a zabezpečenie príjmových dokladov a certifikátov o vyrovnaní a splatení;
* postúpenie dlhov a akceptovanie postúpenia dlhov; a
* udelenie všeobecných a špeciálnych právomocí, delegovanie svojich právomocí vcelku alebo čiastočne a menovanie likvidátorov a nestranných rozhodcov a umožnenie, aby konali v úlohe rozhodcov.
  + 1. Podpredseda/kyňa Správnej rady

Podpredseda/kyňa Správnej rady (ďalej len „Podpredseda/kyňa“) zodpovedá za:

1. plnenie povinností Predsedu/kyňu na jeho žiadosť;
2. nahradenie a plnenie povinností Predsedu/kyne v prípade rezignácie alebo nespôsobilosti počas jeho zvyšného funkčného obdobia,
3. podporu a poradenstvo Predsedovi/kyni pri vykonávaní jeho zodpovedností;
4. koordinovanie stretnutí a za celkový program všetkých výborov, pracovných skupín a iných ľudí alebo skupín, na ktorých Správna rada delegovala právomoc, monitorovanie ich pokroku a zhodnotenie výstupu ich práce;
5. v období medzi zasadnutiami za prácu a rozhodovanie spolu s Predsedom/kyňou Správnej rady a Pokladníkom/čkou;
6. podporu Výkonnému riaditeľovi/ke v akýchkoľvek jemu pridelených kľúčových otázkach vrátane povinností zastupovania.

### Pokladník/čka

Pokladník/čka zodpovedá za:

1. zabezpečenie všeobecného dohľadu nad finančnou situáciou AI Slovensko ;
2. konanie vo funkcii kontaktnej osoby Správnej rady v komunikácii so skupinami a členmi/kami v oblasti financovania;
3. informovanie Správnej rady o akejkoľvek záležitosti alebo trende, ktorý môže akýmkoľvek spôsobom ohrozovať alebo podstatne ovplyvniť finančnú situáciu AI Slovensko, či už v súčasnosti alebo v budúcnosti;
4. konanie vo funkcii hlavnej kontaktnej osoby Správnej rady v komunikácii s Kontrolným výborom;
5. ponuku poradenstva a usmernení pre Správnu radu vzhľadom na postupy finančnej zodpovednosti, ktoré musí Výkonný riaditeľ/ka dodržiavať;
6. informovanie VZ o finančnej situácii AI Slovensko a za doručenie auditovaných účtov a rozpočtu na nasledujúce obdobie;
7. po dohode s Výkonným riaditeľom/kou za vedenie registra členov/iek vrátane kontroly všetkého, čo sa týka platby členských poplatkov a akýchkoľvek peňazí prijatých z akéhokoľvek dôvodu zo strany AI Slovensko;
8. predloženie štvrťročných súvah Správnej rade a za zabezpečenie každoročného auditu finančných záznamov, z ktorých všetky budú na základe schválenia Správnej rady predložené VZ;
9. ohlasovanie finančného stavu organizácie Správnej rade a Kontrolnému výboru, vždy keď o to požiadajú.

### KONTROLNÝ VÝBOR

### Úloha Kontrolného výboru

Hlavnými povinnosťami Kontrolného výboru je:

1. kontrolovať celkovú činnosť AI Slovensko, dodržiavanie Stanov a interných predpisov AI Slovensko, plnenie finančných, účtovných a administratívnych úloh a funkcií AI Slovensko; tieto úlohy zabezpečuje v spolupráci so Správnou radou;
2. kontrolovať, či Správna rada dodržiava Strategický plán;
3. bezodkladne informovať Správnu radu v prípade zistenia nezrovnalosti alebo nedostatkov pri výkone svojej kontrolnej činnosti;
4. písomne informovať VZ o výsledkoch svojej kontrolnej činnosti a podrobne popisovať akúkoľvek administratívnu a finančnú dokumentáciu predkladanú Správnej rade;
5. žiadať Správnu radu o zvolanie Mimoriadneho VZ, pokiaľ takáto žiadosť nebola podaná v zákonom stanovenej lehote alebo v prípade potreby ;
6. v prípade zániku AI Slovensko vykonáva dozor nad likvidáciou AI Slovensko;
7. informovať Medzinárodný sekretariát AI (IS), ak pri výkone svojej kontrolnej činnosti zistí závažné skutočnosti;
8. plniť ďalšie úlohy podľa týchto Stanov.

### Zloženie Kontrolného výboru

1. Kontrolný výbor tvoria traja (3) členovia/ky AI Slovensko, ktorí/é sú v tajnej voľbe volení/é VZ na dva (2) roky s možnosťou opätovného zvolenia. Člen/ka Kontrolného výboru nesmie byť zvolený/á za člena/ku Kontrolného výboru na viac než tri (3) po sebe nasledujúce funkčné obdobia. Medzi opätovným zvolením člena/ky Kontrolného výboru po tom, ako bol/a vo funkcii počas troch (3) po sebe nasledujúcich funkčných obdobiach, musí uplynúť minimálne jeden (1) rok.
2. Členovia/ky Kontrolného výboru si volia spomedzi seba predsedu/kyňu na prvom zasadnutí, ktoré sa koná počas VZ, na ktorom boli zvolený noví členovia/ky Kontrolného výboru. Predseda/kyňa zvoláva zasadnutia a organizuje činnosť Kontrolného výboru.
3. Pozície v Kontrolnom výbore sú neplatené a dobrovoľné bez akéhokoľvek nároku na odmenu akéhokoľvek druhu a tí, ktorí zastávajú pozíciu v Kontrolnom výbore, nesmú mať žiadny osobný finančný prospech z aktivít AI Slovensko.
4. V prípade absencie, rezignácie, úmrtia alebo inej okolnosti spôsobujúcej neschopnosť vykonávať úlohy člena/ky Kontrolného výboru, VZ zvolí nových členov/ky Kontrolného výboru.
5. Zamestnanec/kyňa AI Slovensko alebo člen/ka Správnej rady môžu kandidovať do Kontrolného výboru po uplynutí dvoch (2) rokov od ukončenia ich zamestnaneckého vzťahu v AI Slovensko alebo od ukončenia výkonu funkcie člena/členky Správnej rady.
6. Členstvo v Kontrolnom výbore je nezlučiteľné s pozíciou člena/členky Správnej rady a s pozíciou zamestnanca/kyne AI Slovensko. Ak sa chce člen/ka Kontrolného výboru uchádzať o pozíciu zamestnanca AI Slovensko, alebo ak chce kandidovať za člena/členku Správnej rady, musí sa vzdať členstva v Kontrolnom výbore pred podaním prihlášky na obsadenie príslušnej pozície. Člen/ka Kontrolného výboru sa môže stať Výkonným riaditeľom/teľkou až po uplynutí jedného (1) roka od ukončenia výkonu funkcie člena/ky v Kontrolnom výbore.

### Zasadnutia Kontrolného výboru

1. Kontrolný výbor zasadá, ak je to potrebné na riadne plnenie jeho úloh a povinností, alebo ak o jeho zasadnutie požiada aspoň jeden jeho člen/ka alebo ak o jeho zasadnutie požiada Správna rada alebo Výkonný/ná riaditeľ/ka, alebo ak je zasadnutie potrebné podľa zákona. Formálne zasadnutia je možné organizovať formou telekonferencií alebo iných vhodných prostriedkov umožňujúcich interakciu a rozhodovanie.
2. Rozhodnutia alebo závery Kontrolného výboru sa prijímajú na základe konsenzu, ale ak zlyhajú všetky snahy na jeho dosiahnutie, je možné hlasovať. V tom prípade musia byť rozhodnutia alebo závery prijaté dvomi členmi.
3. Kontrolný výbor vyhotovuje zo svojich zasadnutí zápisnicu. Člen/ka Kontrolného výboru má právo na zápis svojho stanoviska k prerokúvanej veci v zápisnici.
4. Zamestnanci/kyne a členovia/ky AI Slovensko, vrátane členov/niek Správnej rady, sa môžu zúčastniť na zasadnutiach Kontrolného výboru na základe dohody s Kontrolným výborom.
5. **Výkonný riaditeľ/ka a zamestnanci/kyne**

### AI Slovensko môže zriadiť kanceláriu a prijímať zamestnancov/kyne po konzultácii s Medzinárodným sekretariátom (IS). Každý zamestnanec/kyňa musí byť v AI Slovenskom zamestnaný/á na základe zmluvy obsahujúcej popis práce a jasné pokyny o jeho/jej zodpovednosti.

* 1. Výkonný riaditeľ/ka je zamestnancom/kyňou AI Slovensko, ktorý zodpovedá za organizačné a administratívne vedenie AI Slovensko v súlade s organizačnými pokynmi Správnej rady. O zmluvných podmienkach a popise pracovného miesta Výkonného riaditeľa/ky priebežne rozhoduje a aktualizuje ich Správna rada po konzultácii s Medzinárodným sekretariátom AI (IS). Výkonný riaditeľ/ka zodpovedá za svoju činnosť Správnej rade.
  2. Výkonný riaditeľ/ka vyberá, menuje, hodnotí, riadi a prepúšťa všetkých ostatných zamestnancov/kyne  za účelom primeraného organizačno-administratívneho riadenia AI Slovensko po konzultácii so Správnou radou. Zamestnanci/kyne zodpovedajú za svoju činnosť Výkonnému riaditeľovi/ke.
  3. V prípade dlhodobej neprítomnosti, choroby alebo inej neschopnosti vykonávať úlohy Výkonného riaditeľa/ky, ako aj v čase do vymenovania nového Výkonného riaditeľa/ky, môže Správna rada menovať spomedzi zamestnancov/kýň AI Slovensko Vedúceho/u kancelárie, ktorý/á bude vykonávať úlohy Výkonného riaditeľa/ky počas nevyhnutného obdobia. Ak sa uvoľní pozícia Výkonného riaditeľa/ky je úlohou Správnej rady čo najskôr do tejto funkcie vybrať a menovať nového zamestnanca/kyňu.
  4. Výkonný riaditeľ/ka a ostatní zamestnanci/kyne sa zúčastňujú na zasadnutiach Správnej rady a na VZ na základe dohody so Správnou radou a majú právo vystupovať na týchto zasadnutiach.

1. **FinanČNÁ ZODPOVEDNOSŤ**
   1. Každý člen/ka AI Slovensko, člen/ka Správnej rady, Výkonný riaditeľ/ka a ďalší zamestnanci/kyne sú povinní hospodárne nakladať s finančnými prostriedkami AI Slovensko, Medzinárodnej správnej rady AI (IB) alebo Medzinárodného sekretariátu AI (IS), ktoré spravujú alebo ktoré im boli zverené v súvislosti s plnením úloh AI Slovensko. Pri nakladaní s finančnými prostriedkami sú povinní dodržiavať interné finančné pravidlá AI Slovensko ako aj medzinárodné pravidlá AI.
   2. AI Slovensko nekoná vo finančný prospech žiadneho z jej členov/iek a žiadna časť príjmu alebo aktív AI Slovensko neslúži v prospech akéhokoľvek jednotlivého zamestnanca/kyne a člena/ky AI Slovensko; uvedené nemá vplyv na povinnosti vyplývajúce z pracovno-právnych vzťahov.
   3. Príjem AI Slovensko pochádza z členských poplatkov, darov, dotácií, grantov alebo iných zdrojov.
   4. Za vedenie účtov, podávanie správ a peňažné transakcie zodpovedá Správna rada a ďalšia osoba poverená Správnou radou. Správna rada zodpovedá za celkovú kontrolu.
   5. Finančné riadenie AI Slovensko je predmetom ročného nezávislého auditu.

### VYJADROVANIE NÁZOROV V MENE AI SLOVENSKO

* 1. Bez ohľadu na pozíciu, ktorú môžu v rámci AI Slovensko členovia/ky alebo zamestnanci/kyne zastávať, nevyjadrujú jednotliví členovia/ky alebo zamestnanci/kyne AI Slovensko názory, ktoré by mohli byť vnímané ako názory vyjadrované v mene organizácie. Toto sa vzťahuje na verejné prejavy zo strany jednotlivcov a na využívanie médií, verejnej korešpondencie, sociálnych sietí a ostatných výrazových prostriedkov, ktoré sa považujú za verejné výrazové prostriedky.
  2. Predseda/kyňa a Výkonný riaditeľ/ka AI Slovensko reprezentujú AI Slovensko a sú jej hlavnými hovorcami, ktorí môžu vo verejných výrazových prostriedkoch vyjadrovať názory v mene AI Slovensko.
  3. Správna rada alebo Výkonný riaditeľ/ka môže menovať aj ďalších hovorcov/kyne, ktorí môžu vo verejných výrazových prostriedkoch vyjadrovať názory v mene AI Slovensko.

### VZŤAHY S POLITICKÝMI ORGANIZÁCIAMI

* 1. AI Slovensko nepodporuje žiadnu politickú stranu alebo hnutie.
  2. AI Slovensko uznáva hodnoty politických inštitúcií a straníckych organizácií ako základ a nevyhnutnú súčasť demokratického života a kolektívne sa hlási k hodnotám demokratického zriadenia a uznáva legitímne inštitúcie a postupy stanovené Ústavou Slovenskej republiky.
  3. Žiadny člen/ka alebo zamestnanec/kyňa, či už jednotlivo alebo v mene organizácie, v súvislosti s činnosťou AI Slovensko nepožiada, nebude vyjednávať alebo prijímať od politických organizácií alebo ich zástupcov dary vo forme tovaru, služieb alebo inej výhody, ktoré nie sú v súlade s medzinárodnými pravidlami AI. Každý člen/ka alebo zamestnanec/kyňa má povinnosť oznámiť akékoľvek aktivity tohto charakteru Správnej rade.

1. **prechodné a ZÁVEREČNÉ USTANOVENIA**

Články 1, 5, 6 a 7 týchto Stanov nie je možné meniť alebo zrušiť bez súhlasu Medzinárodnej správnej rady (IB). Každá zmena Stanov alebo prijatie nových Stanov sa oznámi Medzinárodnému sekretariátu AI (IS).

* 1. AI Slovensko môže zaniknúť len na základe dôvodov uvedených v zákone č. 83/1990 Zb. o združovaní občanov v znení neskorších predpisov.
  2. Po zastavení činnosti AI Slovensko alebo jej zániku a po vyrovnaní všetkých svojich dlhov a záväzkov aktíva budú odovzdané alebo prevedené na Medzinárodný sekretariát AI (IS), pričom o ich použití rozhodne Medzinárodná správna rada (IB). V prípade neprijatia takého rozhodnutia budú zvyšné aktíva poukázané inej inštitúcii/ciám s podobným predmetom činnosti ako má Amnesty International.
  3. Výklad týchto Stanov zabezpečuje Správna rada. Výklad podlieha schváleniu najbližšieho VZ.
  4. Člen/ka Správnej rady zvolený podľa doterajších Stanov dokončí členstvo v Správnej rade podľa doterajších Stanov. Rovnako sa postupuje vo vzťahu k výkonu funkcie člena/ky Správnej rady, ktorú člen/ka Správnej rady zastáva.
  5. Nadobudnutím platnosti týchto Stanov zaniká platnosť Stanov registrovaných dňa 19.04.1994 na Ministerstve vnútra, č. spisu: VVS/1-900/90-9587, ako aj všetkých zmien uvedených Stanov registrovaných dňa 01.03.2000, č. spisu: VVS/1-900/90-9587-1, dňa 12.01. 2004, č. spisu: VVS/1-900/90-9587-2, dňa 19.10.2007, č. spisu: VVS/1-900/90-9587-3, dňa 30.06.2008, č. spisu: VVS/1-900/90 -9587-4 a dňa 12.08.2011, č. spisu: VVS/1-900/90-9587-5.